كريستين دوغ

كريستين دوغ، ولا كريستين دوغ-سرفاتي، تولدات فـ12 نونبر 1926 ف مونپوليي ؤ ماتت فـ28 ماي 2014 ف باريز، كانت كاتيبة ؤ مناضلة د حقوق لإنسان فرانصاوية.

 حياتها 
 عائلتها 
تولدات فـ1926 ف مونپوليي، كريستين كبرات ف لوقيتة ديال لمقاومة لفرانصاوية ف لحرب لعالامية تانية. باها پيير دوغ كان فيزيائي ؤ عميد ديال لجاميعة د كون حتا جرا عليه ڤيشي حيت مابغاش يطبق قوانين ضد ليهود، موراها فـ1944 عينو دو ݣول پريفي ديال كالڤادوس. خالها فرونسوا كولي كان ديپلوماسي دخل ف لحركة ديال فرانصا حورا ؤ تعين فـ1944 كوميسير ديال لجومهورية ف نورموندي.

تزوجات كريستين ب پيير أݣيطون، لي كان قاضي ؤ تعين ف لمحكمة د لأمن لعسكري ف لجزاير، ؤ كان قريب من تيارات ليمنية، ف لوقت لي هي كانت كاتدافع على لموناضلين ديال ل ف.ل.ن. حاولات كريستين تدي ولادها بجوج كريسطوف ؤ ليز لجزاير والاكين باهم كان رافض لفكرة، وبسباب هادشي طلقاتو.

موراها عاودات تزوجات كريستين ب هنري جوڤان، ؤ رحلات معاه ؤ ولادها بجوج للمغريب. ولادات معاه بنت سميتها لوسيل.

 نيضال ديالها 
فـ1963 ملي جات للمغريب، خدمات كريستين ؤستادة ديال تاريخ ؤ لجغرافيا ف طانجا، ؤ مشات موراها تقري لفرانصاوية ف ليسي محمد لخاميس ديال دارلبيضا. داك ليسي كانو فيه بزاف ديال لموناضلين ديال 23 مارس ؤ إلى لأمام.

فـ1972، خبات كريستين جوج ديال لموناضلين يساريين، عبدلطيف زروال ؤ أبراهام سرفاتي، لي كانو بجوج كي قلب عليهم لمخزن. والاكين موراها بعاماين عاودو تشدو بجوج، زروال غبروه ؤ ماعاودش بان ؤ سرفاتي تحكم عليه ب لمؤبد. ؤ بقات كريستين كاتدافع على سرفاتي باش مايطيحش ف نفس لمصير د زروال. فـ1986، تزوجات بيه ؤ هو مسجون باش تقدر تبقا تزورو ف لحبس ديال لقنيطرة، مورما تدخلات فهاد لقضية مرات رائيس لفرانصاوي ميطيرون.

فـ1989، عاونات جيل پيرو ف توجاد ديال لكتاب صاحبنا لماليك، ؤ عطاتو معلومات على لوضعية د حقوق لإنسان ف لمغريب ؤ شي تفاصيل على لحباسات لي كاينين، من بينهم تازمامارت لي مازال ماكان معروف. لكتاب واخا تمنع ف لمغريب، خلا سلطات تعفي على ݣاع لموعتقالين سياسيين، من بينهم أبراهام سرفاتي، ؤ تسد لحبس ديال تازمامارت فـ1991.

ماتت كريستين دوغ فـ28 ماي 2014 فسبيطار طينون ف باريز، ؤ كان عندها 87 عام.

 كتوبا ديالها 

 (1992) Tazmamart : une prison de la mort au Maroc
 (1993) Rencontres avec le Maroc
 (1993) La mémoire de l'autre
 (1993) La Mauritanie
 (1997) La femme d'Ijoukak
 (2000) Lettre du Maroc

 مصادر 

تصنيف:حقوق لإنسان
تصنيف:بيوغرافيا د نسا
تصنيف:زيادة 1926
تصنيف:وفيات 2014
تصنيف:السياسة د لمغريب
تصنيف:مقالات فيها مصدر و 3000 بايت
تصنيف:ناس توفاو ف باريز
تصنيف:زماڭريا فرانساويين ف لمغريب